钦定古今图书集成/明伦汇编/氏族典/第182卷 > 《廖用贤尚友录》 > 坚镡
## 钦定古今图书集成/明伦汇编/氏族典/第182卷 > 《廖用贤尚友录》 > 坚镡

按《后汉书坚镡传》：“镡字子伋，颍川襄城人也，为郡县
吏。世祖讨河北，或荐镡者，因得召见，以其吏能，署主
簿。又拜偏将军，从平河北，别击破大抢于卢奴。世祖
即位，拜镡扬化将军，封㶏强侯，与诸将攻洛阳。而朱
鲔别将守东城者为反间，私约镡晨开上东门，镡与
建义大将军朱祐乘朝而入，与鲔大战武库下，杀伤”
甚众，至且食乃罢，朱鲔由是遂降。又别击内黄，平之。
建武二年，与右将军万修徇南阳诸县，而堵乡人董
䜣反宛城，获南阳太守刘𬴊。镡乃引军赴宛，选敢死
士，夜自登城，斩关而入，䜣遂弃城走还堵乡。邓奉复
反新野，攻破吴汉。时万修病卒，镡独孤绝，南拒邓奉，
北当董䜣。一年间道路隔塞，粮馈不至，镡食蔬菜，与
士卒共劳苦。每急辄先当矢石，身被三创，以此能全
其众。及帝征南阳，击破䜣，奉以镡为左曹，常从征伐。
六年，定封合肥侯。二十六年，卒。